钦定古今图书集成/明伦汇编/氏族典/第242卷 > 张洎
## 钦定古今图书集成/明伦汇编/氏族典/第242卷 > 张洎

按《宋史张洎传》：“洎，滁州全椒人。曾祖旼，澄城尉。祖蕴，
泗上转运巡官。父煦，滁州司法掾。洎少有俊才，博通
坟典，江南举进士，解褐上元尉，擢监察御史。洎自以
论事称旨，遂肆弹击无所忌，大臣游简言等嫉之，擢
工部、礼部员外郎、知制诰，迁中书舍人、清辉殿学士，
参预机密。”洎旧字师黯，改字偕仁。太宗即位，以其文
雅，选直舍人院。使高丽，复命改户部员外郎。太平兴
国四年，出知相州。明年，徙贝州，又知相州。代还，知译
经院，迁兵部员外郎、礼、户二部郎中。雍熙二年，同知
贡举。端拱初，迁太仆少卿、同知京朝官考课，拜右谏
议大夫、判大理寺，又充史馆修撰、判集贤院事。淳化
中，擢拜中书舍人，充翰林学士。与苏易简不协。及易
简参知政事，洎多攻其失。既而易简罢，即以洎为给
事中、参知政事，与寇准同列，政事一决于准，无所参
预，专修《时政记》，甘言善柔而已。后因上嫉准专恣，恩
宠衰替。洎虑一旦同罢免，因奏事大言“寇准退后多
诽谤”，准由是罢。未几，洎病在告，满百日，力疾请对，方
拜踣于上前，诏改刑部侍郎，罢知政事。奉诏呜咽，疾
遂亟，十馀日卒。洎风仪洒落，文采清丽，性险诐，好攻
人之短。尤善事内官，性鄙吝，虽亲戚无所霑及。子安
期至国子博士，方回后为虞部员外郎。方回子怀玉，
赐进士及第、大理寺丞、秘书校理。